題登瀛圖
作者：陸文圭
朝代：宋

paragraphs: 世傳閻公學士圖，意象曠雅難形模。
山僧臨本持索句，展卷復掩空長吁。
秦王功高塞宇宙，搜攬豪雋供馳驅。
內懷矛甲伺同氣，外示閒暇耽文儒。
臨城開館構傑閣，坐見瀛海移西都。
分番夕宿無厭倦，珍膳日給何豐腴。
天光下照天策府，煌煌星象經天衢。
房喬夜半進危計，平明一矢驚臨湖。
群賢崛起輔貞觀，亦有淹滯如顔蘇。
惜哉燕翼謀未善，祥麟接武容妖狐。
殿階置笏怒未解，田舍收麥言何諛。
策名書府真有靦，空與老姥扶天樞。
貴人一代骨已朽，史筆千載心猶誅。
閻公絕藝今亦無，長安落日明榛蕪。